Γνωμοδότηση για την πρόταση οδηγίας του Συμβουλίου σχετικά με τις στατιστικές για τις θαλάσσιες μεταφορές εμπορευμάτων και επιβατών () (94/C 397/03)

Στις 12 Οκτωβρίου 1994 και σύμφωνα με το άρθρο 84, παράγραφος 2 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 9 Νοεμβρίου 1994. Γενικός εισηγητής ήταν ο κ. Kielman.

Κατά την 320ή σύνοδο ολομέλειας (συνεδρίαση της 23ης Νοεμβρίου 1994), η Οικονομική και Κοινωνική Επιτροπή υιοθέτησε κατά πλειοψηφία και μια αποχή την ακόλουθη γνωμοδότηση.

1. Νομική βάση της πρότασης οδηγίας

1.1. Η Επιτροπή των Ευρωπαϊκών Κοινοτήτων υπέβαλε πρόταση οδηγίας του Συμβουλίου [έγγρ. COM(94) 275 τελικό] σχετικά με τις στατιστικές για τις θαλάσσιες μεταφορές εμπορευμάτων και επιβατών.

1.2. Η οδηγία βασίζεται στο άρθρο 213 της Συνθήκης περί ιδρύσεως της Ευρωπαϊκής Ένωσης και θα διαμορφωθεί οριστικά μετά από τις γνωμοδοτήσεις του Ευρωπαϊκού Κοινοβουλίου και της ΟΚΕ. Για την εφαρμογή της οδηγίας θα ζητηθεί η γνώμη της Επιτροπής Στατιστικού Προγράμματος, που συστάθηκε με την απόφαση 89/382/ΕΟΚ, Euratom.

1.3. Η Επιτροπή των Ευρωπαϊκών Κοινοτήτων ζήτησε σχετικά με το περιεχόμενο της παρούσας πρότασης τη γνώμη των οργανισμών που ασχολούνται με στατιστικές στον τομέα των θαλάσσιων μεταφορών, όπως η Επιτροπή Συντονισμού των Στατιστικών Μεταφορών, η ECSA, η ESC, η κοινοτική ομάδα εργασίας για τους λιμένες και η Eurostat.

1.4. Σύμφωνα με το άρθρο 15, η οδηγία τίθεται σε ισχύ 20 ημέρες μετά τη δημοσίευσή της στην Επίσημη Εφημερίδα της ΕΕ.

2. Στόχοι της οδηγίας

2.1. Τα διαθέσιμα στατιστικά δεδομένα στα κράτη μέλη είναι σήμερα ατελή και μη συγκρίσιμα μεταξύ τους.

2.2. Το προτεινόμενο μέτρο αποσκοπεί στην κατάρτιση στατιστικών με βάση εναρμονισμένα δεδομένα για τις θαλάσσιες μεταφορές εμπορευμάτων και επιβατών.

2.3. Τα εν λόγω εναρμονισμένα στατιστικά δεδομένα είναι απαραίτητα για τη χάραξη, την παρακολούθηση, τον έλεγχο και την αξιολόγηση της κοινοτικής πολιτικής θαλάσσιων μεταφορών κατά τρόπο ανάλογο με εκείνον με τον οποίο γίνεται η συλλογή των δεδομένων που υπάρχουν για τους άλλους τρόπους μεταφοράς.

2.4. Σκοπός της οδηγίας είναι, επίσης, να συμβάλει στην κατάστρωση και τον έλεγχο της εφαρμογής μιας πολιτικής ελεύθερου και θεμιτού ανταγωνισμού στον τομέα της προσφοράς μεταφορικών υπηρεσιών.

2.5. Μόνο ένα κοινοτικό μέτρο καθιστά δυνατό τον καθορισμό κοινών εννοιών και ονοματολογιών αναφοράς καθώς και την κατάρτιση καταλόγου με τα απαραίτητα δεδομένα. Οι υποδείξεις για τα λεπτομερή δεδομένα αυτά θα γίνονται από την Επιτροπή Στατιστικού Προγράμματος.

2.6. Στη συνέχεια τα κράτη μέλη θα συλλέγουν τα δεδομένα (αρχή της επικουρικότητας) και θα τα διαθέτουν στην Eurostat μαζί με τα δεδομένα που ορίζει ο κανονισμός (Euratom, ΕΟΚ) του Συμβουλίου της 11ης Ιουνίου 1990.

2.7. Η συλλογή των κατάλληλων δεδομένων θα επιτρέψει τόσο στην Επιτροπή όσο και στις εθνικές κυβερνήσεις, τις ενδιαφερόμενες ευρωπαϊκές επιχειρήσεις και τους κοινωνικο-οικονομικούς φορείς να λαμβάνουν αποφάσεις με βάση ακριβέστερες πληροφορίες.

2.8. Εξάλλου, τα δεδομένα αυτά είναι απολύτως απαραίτητα προκειμένου να γίνει δυνατό να δίνεται απάντηση στο ερώτημα σε ποιά φιλοπεριβαλλοντικά μέσα πρέπει να δοθεί μεγαλύτερη ικανότητα μεταφοράς.

3. Γενικές παρατηρήσεις

3.1. Θα ήταν σκόπιμο η επεξεργασία των δεδομένων που θα διαβιβάζονται να γίνεται με τα κατάλληλα βοηθητικά μέσα, συστήματα και δίκτυα τηλεματικής, ώστε οι τελικοί χρήστες να έχουν αποτελεσματική και ταχεία πρόσβαση σ`αυτά. Επίσης πρέπει να ληφθεί μέριμνα ώστε η επιβάρυνση εκείνων που διαβιβάζουν δεδομένα να είναι όσο το δυνατό μικρότερη.

3.1.1. Επιπλέον, θα πρέπει να διενεργηθούν περαιτέρω διαβουλεύσεις με τους εκπροσώπους των εθνικών στατιστικών υπηρεσιών των κρατών μελών όσον αφορά τις λεπτομερείς απαιτήσεις των παραρτημάτων, τη διάρκεια και το εύρος των απαλλαγών που προβλέπονται από το άρθρο 10 έτσι ώστε να εξασφαλισθεί η απαιτούμενη ισορροπία μεταξύ τη αξίας των στατιστικών στοιχείων και του κόστους που συνεπάγεται η συλλογή τους για τις κυβερνήσεις και τις βιομηχανίες - έως ότου καταστούν ευρέως διαθέσιμες οι τεχνικές ηλεκτρονικής ανταλλαγής δεδομένων.

3.2. Βάσει των ανωτέρω η 1η Ιανουαρίου 1995 που προτείνεται στο άρθρο 14 ως ημερομηνία έναρξης της ισχύος δεν φαίνεται να είναι ρεαλιστική.

3.3. Σχετικά σημειώνεται ότι κατά την προβλεπόμενη μεταβατική περίοδο δεν είναι απαραίτητη η παροχή λεπτομερών πληροφοριών σχετικά με το είδος των μεταφερθέντων εμπορευμάτων.

3.4. Ο λόγος γι`αυτό είναι ότι δεν υπάρχει προς το παρόν αντιστοιχία μεταξύ των δαπανών για τη συλλογή των δεδομένων αυτών και της σημασίας των αποτελεσμάτων.

4. Ειδικές παρατηρήσεις

4.1. Η ακριβής σημασία του όρου « εμπορικός λιμένας » είναι ασαφής. Θα ήταν σκόπιμο να δοθεί η κατάλληλη περιγραφή του όρου.

4.2. Στο παράρτημα VIII θα ήταν σκόπιμο να ταξινομηθεί το κατώτατο όριο (100 τόνοι) στην ομάδα « 01 ».

5. Συμπέρασμα

5.1. Η ΟΚΕ είναι πεπεισμένη ότι η Επιτροπή πρέπει να έχει στη διάθεσή της επαρκή και αλληλοσυγκρίσιμα στατιστικά δεδομένα προκειμένου να εκτελέσει τα καθήκοντά της στον τομέα της πολιτικής των κοινοτικών θαλάσσιων μεταφορών. Με την παρούσα οδηγία λαμβάνεται η σχετική μέριμνα. Κατά συνέπεια, η ΟΚΕ συμφωνεί με το περιεχόμενο της οδηγίας.

Βρυξέλλες, 23 Νοεμβρίου 1994.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 214 της 4. 8. 1994, σ. 12.